ai4bharat/Pralekha huggingface dataset:
பிரதமர் அலுவலகம்
குஜராத்தின் டாஹோட் மற்றும் பஞ்ச்மஹாலில் ரூ.22000 கோடி மதிப்பிலான திட்டங்களைப் பிரதமர் மோடி தொடங்கி வைத்து, அடிக்கல் நாட்டினார்
“பழங்குடி சமூகங்கள் மற்றும் பெண்களின் நலனுக்கு சேவை உணர்வுடன் இரட்டை எஞ்சின் அரசு பணியாற்றுகிறது”
“நமது தாய்மார்கள் மற்றும் புதல்விகளின் முன்னேற்றப் பயணம் பின்தங்கி விடாமல் இருப்பதை நாம் உறுதி செய்ய வேண்டும்”
“ரயில் எஞ்சின் உற்பத்தியுடன் இந்தியாவில் உற்பத்தி இயக்கத்திற்கு டாஹோட் பங்களிப்பு செய்யும்”
டாஹோடில் இன்று பழங்குடி மக்கள் மகா சம்மேளன கூட்டத்தில் பங்கேற்ற பிரதமர் திரு நரேந்திர மோடி ரூ.22000 கோடி மதிப்பிலான பல்வேறு வளர்ச்சித் திட்டங்களை தொடங்கி வைத்து, அடிக்கல் நாட்டினார். ரூ.840 கோடி மதிப்பில் நர்மதா நதிப் படுகையில் கட்டப்பட்டுள்ள டாஹோட் மாவட்ட தெற்கு பிராந்திய குடிநீர் விநியோகத் திட்டத்தை அவர் தொடங்கி வைத்தார். டாஹோட் பொலிவுறு நகரத்துக்கான ரூ.335 கோடி மதிப்புள்ள 5 திட்டங்களையும் பிரதமர் தொடங்கி வைத்தார். பிரதமரின் வீட்டு வசதித் திட்டத்தின்கீழ், பஞ்ச்மஹால் மற்றும் டாஹோட் மாவட்டங்களில் ரூ.120 கோடி மதிப்பில் பழங்குடி மக்களுக்கு 10,000 வீடுகள் வழங்கப்பட்டன.
டாஹோட் உற்பத்திப் பிரிவில் 9,000 குதிரைத் திறன் உள்ள மின்சார எஞ்சின்கள் உற்பத்திக்கு பிரதமர் அடிக்கல் நாட்டினார். இந்த திட்டத்தின் செலவு ரூ.20,000 கோடியாகும். இந்த திட்டத்தின்மூலம் 10,000 பேருக்கு நேரடியாகவும், மறைமுகமாகவும் வேலைவாய்ப்பு கிடைக்கும். ரூ.550 கோடி மதிப்புள்ள மாநில அரசு திட்டங்களுக்கும் பிரதமர் அடிக்கல் நாட்டினார். இந்த நிகழ்ச்சியில் மத்திய அமைச்சர்கள் திரு அஸ்வினி வைஷ்ணவ், திருமதி தர்ஷனா ஜர்தோஷ், குஜராத் முதலமைச்சர் திரு பூபேந்திர பாய் பட்டேல், குஜராத் மாநில அமைச்சர்கள் உள்ளிட்டோர் கலந்து கொண்டனர்.
இந்த நிகழ்ச்சியில் பேசிய பிரதமர் திரு நரேந்திர மோடி, உள்ளுர் பழங்குடி சமூகத்துடனான தமது நீண்டகால தொடர்பை நினைவுகூர்ந்தார். நாட்டுக்கு சேவை செய்ய இவர்களின் ஆசிகள் ஊக்க சக்தியாக இருந்தன என்றும் அவர் கூறினார். ரூ.20,000 கோடி செலவில், 9,000 குதிரைத் திறன் உள்ள மின்சார எஞ்சின்கள் உற்பத்திக்கு அடிக்கல் நாட்டப்பட்டு இருப்பதன் மூலம் இந்தியாவில் உற்பத்தி இயக்கத்திற்கு டாஹோட் பங்களிப்பு செய்யும் என்று அவர் கூறினார்.
சுதந்திரத்தின் 75 ஆவது ஆண்டு பெருவிழா சூழலில் ஜாலியன் வாலாபாக் படுகொலைப் போன்ற டாஹோட் படுகொலை பற்றியும், உள்ளூர் ஆசிரியர்கள் மாணவர்களுக்கு கற்பிக்குமாறு கேட்டுக் கொண்ட பிரதமர், அப்போதுதான் இதுபோன்ற சம்பவங்கள் பற்றி புதிய தலைமுறைகள் அறிந்து கொள்ள முடியும் என்றார். ஒரேஒரு அறிவியல் பள்ளி கூட இல்லாதிருந்த நாட்களோடு ஒப்பிட்டு இந்த பிராந்தியத்தின் தற்போதைய வளர்ச்சி பற்றி அவர் பேசினார். மருத்துவ மற்றும் செவிலியர் கல்லூரிகள் அமைகின்றன, படிப்பதற்கு இளைஞர்கள் வெளிநாடு செல்கின்றனர். ஏகலைவா மாதிரிப் பள்ளிகள் நிறுவப்படுகின்றன. பழங்குடியினர் ஆராய்ச்சி நிறுவனங்களின் எண்ணிக்கை கணிசமாக அதிகரிக்கிறது. என்பதை பிரதமர் சுட்டிக்காட்டினார். தமது உரையின் நிறைவில் சுதந்திரத்தின் 75 ஆவது ஆண்டு பெருவிழாவையொட்டி இம்மாவட்டத்தில் 75 குளங்களுக்கான தமது வேண்டுகோளை அவர் வலியுறுத்தினார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818430
PIB Headquarters
சென்னை விமான நிலையத்தில் ரூ.2.05 கோடி மதிப்புள்ள 4.8 கிலோ தங்கம் சுங்கத்துறையினரால் பறிமுதல் – 4 பேர் கைது
ஞாயிற்றுக்கிழமை காலை பாங்காக்கிலிருந்து தாய் ஏர்வேஸ் விமானம் மூலம் வந்த சென்னையைச் சேர்ந்த ரவி  என்பவரை சுங்கத்துறையினர் வழிமறித்து சோதனை நடத்தியதில், அவரிடமிருந்து வெளிநாட்டு முத்திரையுடன் கூடிய ஒரு கிலோ எடையுள்ள தங்கக்கட்டி மற்றும் 133 கிராம் எடையுள்ள ஒரு தங்கக்கட்டி, 59 கிராம் எடையுள்ள தங்கச் சங்கிலி உட்பட மொத்தம் ரூ.50.55 லட்சம் மதிப்புள்ள 1.192 கிலோ எடையுள்ள தங்கம் கைப்பற்றப்பட்டது.
முன்னதாக, சனிக்கிழமையன்று சென்னை விமான நிலைய புறப்பாடு பகுதியில் சுங்கத்துறையின் விமானப் புலனாய்வுப் பிரிவு அதிகாரிகள் கண்காணிப்பில் ஈடுபட்டிருந்த போது, விஜயகுமாரி என்ற பெண் பயணி ஒருவர் சந்தேகத்திற்கு இடமான வகையில் சுங்கத்துறை சோதனை பகுதியை விட்டு வெளியேற முயன்றதை கண்காணித்து, மத்திய தொழிலகப் பாதுகாப்புப் படையினர் அவரிடம் சோதனை நடத்தியதில், அவரது இடுப்பில் ஆறு பொட்டலங்களாக மறைத்து கடத்தி வந்த, ரூ.1.17 கோடி மதிப்புள்ள 2.8 கிலோ தங்கக் கட்டிகள் கைப்பற்றப்பட்டது. ஆயிஷாபானு என்பவரும், அவருடன் வந்த இப்ராஹிம் என்பவரும் இந்தத் தங்கக்கட்டிகளை தம்மிடம் கொடுத்ததாக அவர் கூறியதை அடுத்து, மூன்று பேரும் கைது செய்யப்பட்டனர். இந்த கடத்தல் சம்பவத்தில் தொடர்புடைய மற்றவர்களை சுங்கத்துறையினர் தேடிவருகின்றனர்.
இதுதவிர, சனிக்கிழமையன்று கொழும்புவிலிருந்து ஸ்ரீலங்கன் ஏர்லைன்ஸ் விமானம் மூலம் வந்த ராமநாதபுரத்தைச் சேர்ந்த முகமது ஆசிம் ஷாரூக்  என்பவரிடம் நடத்திய சோதனையில், அவர் ரூ.25.16 லட்சம் மதிப்புள்ள 598 கிராம் எடையுள்ள தங்கத்தை பசை வடிவில் கடத்தி வந்தது கண்டறியப்பட்டு, பறிமுதல் செய்யப்பட்டது. அந்த நபரும் கைது செய்யப்பட்டார்.
மேலும், சனிக்கிழமையன்று கொழும்புவிலிருந்து வந்த சென்னையைச் சேர்ந்த ஷபீர் அலி என்பவரிடமும் ரூ.12.55 லட்சம் மதிப்புள்ள 296 கிராம் தங்கம் பறிமுதல் செய்யப்பட்டது.
மொத்தத்தில் ரூ.2.05 கோடி மதிப்புள்ள 4.8 கிலோ தங்கம் கைப்பற்றப்பட்டு, நான்கு பேரை கைது செய்து மேல் விசாரணை நடத்தி வருவதாக சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
மத்திய பணியாளர் தேர்வாணையம்
யுபிஎஸ்சி ஜூலை மற்றும் ஆகஸ்ட்,2020-ல் இறுதி செய்த பணியாளர் தேர்வு முடிவுகள்
கீழ்கண்ட பணியாளர் தேர்வு முடிவுகளை மத்திய பணியாளர் தேர்வாணையம் 2020, ஜூலை மற்றும் ஆகஸ்ட் மாதத்தில் இறுதி செய்துள்ளது. பரிந்துரைக்கப்பட்ட விண்ணப்பதாரர்களுக்கு முடிவுகள் தனியாக தபால் மூலம் தெரிவிக்கப்பட்டுள்ளது.
விவரம் அறிய இங்கே கிளிக் செய்யவும்: https://pib.gov.in/PressReleasePage.aspx?PRID=1658582
-----
(Visitor Counter : 131
மின்னணு மற்றும் தகவல் தொழில்நுட்பம்
சமூக ஊடகக் கணக்குகள் சரிபார்ப்பு கட்டாயமாகும்
சமூக ஊடகங்களை பயன்படுத்துபவர்களின் ரகசியம் பாதுகாக்கப்பட வேண்டியது முக்கியம். அதே வேளையில், பொறுப்பற்ற நிலையில் பொதுத்தளத்தில் சட்டத்திற்கு புறம்பான தகவல்களை பகிர்ந்தால் சட்டத்தின்படி தண்டனைக்கு உட்படுத்தப்படுவார்கள். இதனை உறுதிசெய்வதற்கு தகவல் தொழில்நுட்பம் விதிகள், 2021 நடைமுறைப்படுத்தப்பட்டுள்ளது.
இணைய தளத்தை பயன்படுத்துபவர்களுக்கு வெளிப்படையான, பாதுகாப்பான நம்பத்தகுந்த சமூக ஊடகக் கணக்குகள் இருக்க வேண்டும் என்பதை அரசு முனைப்போடு செயல்பட்டு அதற்கு செயலாக்கம் தரும் வகையில் தகவல் தொழில்நுட்ப விதிகள் 2021 கொண்டு வரப்பட்டது.
 பகிரப்படும் தகவல்கள் அறிந்தோ, அறியாமலோ, தகவல்களை பெறுபவர்களை ஏமாற்றவோ அல்லது தவறாக வழிநடத்தவோ, காட்சிப்படுத்தவோ, பதிவேற்றவோ, மாற்றவோ, வெளியிடவோ, அனுப்பவோ, சேமிக்கவோ, புதுப்பிக்கவோ அல்லது பகிரவோக் கூடாது. பொய்யான, தவறாக வழிநடத்தும் இதுபோன்ற செயல்களில் ஈடுபட்டால் தகவல் தொழில்நுட்ப சட்டத்தின்படி தண்டிக்கப்படுவார்கள்.
 மேற்கூறியவற்றை மீறும் பட்சத்தில், சம்பந்தப்பட்ட அரசு அல்லது அதன் அமைப்பு ரீதியிலான புகார் அல்லது நீதிமன்ற உத்தரவு அல்லது நோட்டீஸ் பெறப்பட்டதன் பேரில் தானாக முன்வந்து, தகவல்களை பகிரவோ, சேமிக்கவோ அல்லது வெளியிடவோக் கூடாது. அவதூறு, பொது மக்கள் நலன், கண்ணியம், ஒழுக்கம், மீறப்படும் போது தகவல் தொழில்நுட்ப சட்டத்தின்படி தண்டிக்கப்படுவார்கள்.
 சட்டப்பூர்வமாக அங்கீகரிக்கப்பட்ட அரசாங்க நிறுவனத்திடமிருந்து உத்தரவு கிடைத்தவுடன், சட்டத்தின் கீழ் தடுப்பு, கண்டறிதல், விசாரணை அல்லது வழக்குத் தொடர தகவல் அல்லது உதவி வழங்கப்படும்.
 இது சம்பந்தமாக புகாரளித்த 72 மணி நேரத்திற்குள் தீர்க்க வேண்டும்.
இந்த தகவலை நாடாளுமன்றத்தில் மத்திய மின்னணுவியல் மற்றும் தகவல் தொழில்நுட்பத்துறை அமைச்சர் திரு ராஜீவ் சந்திரசேகர் எழுத்துப்பூர்வமாக அளித்த தகவலில் தெரிவித்துள்ளார்.
நிதி அமைச்சகம்
காப்பீட்டுத்துறையில் எஃப் டிஐ வரம்பு 49 சதவீதத்திலிருந்து 74 சதவீதமாக அதிகரிக்கப்பட்டுள்ளது பாதுகாப்புடன் கூடிய வெளிநாட்டினர் உரிமை மற்றும் கட்டுப்பாட்டுக்கு அனுமதி
நாடாளுமன்றத்தில் 2021-22ஆம் ஆண்டுக்கான மத்திய நிதிநிலை அறிக்கையை தாக்கல் செய்த நிதியமைச்சர் திருமதி நிர்மலா சீதாராமன், காப்பீட்டுத் துறையில், அந்நிய முதலீட்டு வரம்பை 49 சதவீதத்திலிருந்து 74 சதவீதமாக அதிகரிக்கும் வகையில் காப்பீட்டுச் சட்டம் 1938-ல் திருத்தம் செய்ய மத்திய அரசு முடிவு செய்துள்ளதாக தெரிவித்தார். புதிய உத்தேச வரையறையின்படி, நிறுவன வாரியத்தின் பெரும்பாலான இயக்குநர்கள் மற்றும் முக்கிய மேலாண்மை நிர்வாகிகள் இந்தியர்களாக இருப்பார்கள். ஒரு குறிப்பிட்ட அளவிலான லாபம் பொது இருப்பாக வைக்கப்படும்.
பொதுத்துறை வங்கிகளின் நிதித் திறனை ஒருங்கிணைக்கும் வகையில், 2021-22ஆம் நிதியாண்டில் ரூ.20,000 கோடி அளவுக்கு மறு முதலீடு செய்ய அரசு உத்தேசித்துள்ளது.
சிறிய அளவில் கடன் பெறுவோரின் நலனைப் பாதுகாக்க கடன் ஒழுங்குமுறை மேம்படுத்தப்படும். வங்கிகள் அல்லாத நிதி நிறுவனங்களின் குறைந்தபட்ச சொத்து மதிப்பு ரூ.100 கோடி என நிர்ணயிக்கப்பட்டுள்ளது. 2002 ஆம் ஆண்டின் சர்ஃபாசி சட்டத்தின் கீழ் கடன் மீட்பு அளவு ரூ.50 லட்சத்திலிருந்து ரூ.20 லட்சமாக குறைக்கப்படுகிறது என அமைச்சர் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1693902
(Visitor Counter : 216
மனித வள மேம்பாட்டு அமைச்சகம்
தேர்ந்தெடுக்கப்பட்ட 75 ஆசிரியர்களுக்கு 2023-ம் ஆண்டுக்கான தேசிய நல்லாசிரியர் விருதுகளை செப்டம்பர் 5-ம் தேதி குடியரசுத் தலைவர் வழங்குகிறார்
குடியரசுத் தலைவர் திருமதி திரௌபதி முர்மு, 2023ஆம் ஆண்டுக்கான தேசிய நல்லாசிரியர் விருதுகளை தேர்ந்தெடுக்கப்பட்ட 75 பேருக்கு 2023 செப்டம்பர் 5, அன்று புதுதில்லியில் உள்ள விஞ்ஞான் பவனில் வழங்குகிறார். மறைந்த முன்னாள் குடியரசுத் தலைவர் டாக்டர் சர்வபள்ளி ராதாகிருஷ்ணனின் பிறந்த நாளான செப்டம்பர் 5-ம் தேதியை ஒவ்வொரு ஆண்டும் தேசிய ஆசிரியர் தினமாக இந்தியா கொண்டாடி வருகிறது. அன்று நல்லாசிரியர் விருதுகள் வழங்கப்படுகின்றன.
தேசிய நல்லாசிரியர் விருதுகளின் நோக்கம் நாட்டில் ஆசிரியர்களின் தனித்துவமான பங்களிப்பைக் கொண்டாடுவதும், அவர்களின் அர்ப்பணிப்பு மற்றும் சேவையின் மூலம், கல்வியின் தரத்தை மேம்படுத்துவதும் ஆகும். அதோடு மட்டுமல்லாமல், மாணவர்களின் வாழ்க்கையை வளப்படுத்திய ஆசிரியர்களை கௌரவிப்பதும் இதன் முக்கிய நோக்கம் ஆகும். ஒவ்வொரு விருதும் தகுதிச் சான்றிதழ், ரூ. 50,000 ரொக்கம் மற்றும் வெள்ளிப் பதக்கத்தை உள்ளடக்கியது. விருது பெறுவோர் பிரதமருடன் உரையாடும் வாய்ப்பையும் பெறுவார்கள்.
கல்வி அமைச்சகத்தின் பள்ளிக் கல்வி மற்றும் எழுத்தறிவுத் துறை, கடுமையான மற்றும் வெளிப்படையான தேர்வுமுறை மூலம் சிறந்த ஆசிரியர்களைத் தேர்வு செய்து தேசிய நல்லாசிரியர் விருதுகளை வழங்குகிறது. ஒவ்வொரு ஆண்டும் ஆசிரியர் தினத்தன்று தேசிய அளவிலான விழாவுக்கு ஏற்பாடு செய்து விருது வழங்கப்படுகிறது. இந்த ஆண்டுமுதல், தேசிய நல்லாசிரியர் விருது, உயர்கல்வித் துறை மற்றும் திறன் மேம்பாட்டு அமைச்சகத்தின் ஆசிரியர்களையும் உள்ளடக்கியதாக விரிவுபடுத்தப்பட்டுள்ளது. 50 பள்ளி ஆசிரியர்கள், 13 உயர்கல்வி ஆசிரியர்கள், திறன் மேம்பாட்டு அமைச்சகத்தைச் சேர்ந்த 12 ஆசிரியர்கள் ஆகியோருக்கு இந்த ஆண்டுக்கான நல்லாசிரியர் விருதுகள் வழங்கப்பட உள்ளன.
புதுமையான கற்பித்தல், ஆராய்ச்சி, சமூக தொடர்பு மற்றும் பணியில் புதுமை ஆகியவற்றை அங்கீகரிக்க, இணையதள முறையில் பரிந்துரைகள் கோரப்பட்டன. ஆசிரியர்களைத் தேர்ந்தெடுப்பதற்காக புகழ்பெற்ற நபர்களைக் கொண்ட மூன்று தனித்தனி தன்னாட்சி அதிகாரம் பெற்ற தேசிய நடுவர் குழு அமைக்கப்பட்டு விருதுக்கான ஆசிரியர்கள் தேர்வு செய்யப்பட்டனர்.
தமிழ்நாட்டில் பள்ளிக் கல்வித் துறையில் தேசிய நல்லாசிரியர் விருது பெறுபவர்கள்:
முனைவர் டி. காட்வின் வேதநாயகம் ராஜ்குமார்
அரசு ஆண்கள் மேல்நிலைப் பள்ளி, அலங்காநல்லூர்,
மதுரை, தமிழ்நாடு - 625501
மாலதி
அரசு மேல்நிலைப் பள்ளி
வீரகேரளம்புதூர், கீழப்பாவூர், தென்காசி, தமிழ்நாடு – 627861
உயர்கல்வித் துறையில் தமிழ்நாட்டில் இருந்து விருது பெறுபவர்:
டாக்டர் எஸ்.பிருந்தா,
பி.எஸ்.ஜி பாலிடெக்னிக் கல்லூரி, கோயம்புத்தூர் - 641 004
தமிழ்நாடு
திறன் மேம்பாடு மற்றும் தொழில்முனைவோர் அமைச்சகத்திடமிருந்து விருது பெறும் தமிழ்நாட்டைச் சேர்ந்தவர்:
எஸ்.சித்திரகுமார், உதவி பயிற்சி அலுவலர், அரசு தொழிற்பயிற்சி நிலையம் , நத்தம் ரோடு, குள்ளம்பட்டி, திண்டுக்கல்-624003.
சிறப்பு சேவைகள் மற்றும் கட்டுரைகள்
ஒருங்கிணைந்த பட்டதாரி நிலையிலான தேர்வு, 2022
1. ஒருங்கிணைந்த பட்டதாரி நிலையிலான தேர்வு, 2022-க்கான அறிவிக்கையை 17.09.2022 அன்று பணியாளர் தேர்வாணையம் வெளியிட்டுள்ளது. மத்திய அரசின் பல்வேறு அமைச்சகங்கள், துறைகள், அமைப்புகள் மற்றும் பல்வேறு அரசியலமைப்பு சட்ட ரீதியிலான, சட்டபூர்வ ரீதியிலான அமைப்புகள், தீர்ப்பாயங்களில் குரூப்-பி மற்றும் குரூப் –சி காலிபணியிடங்களை நிரப்புவதற்காக வெளிப்படையான வகையில் போட்டித் தேர்வை ஆணையம் நடத்தவுள்ளது.
2. பணி விவரங்கள், வயது வரம்பு, தேவையான கல்வித் தகுதி, தேர்வுகட்டணம், தேர்வுமுறை, விண்ணப்பிக்கும் முறை உள்ளிட்டவை தொடர்பான விவரங்கள், பணியாளர் தேர்வு அறிவிக்கையில், தெரிவிக்கப்பட்டுள்ளது.
3. விண்ணப்பங்களை ஆணையத்தின் இணையதளமான https://ssc.nic.in/ என்ற முகவரில் ஆன்லைன் மூலம் மட்டுமே அளிக்கவேண்டும். விண்ணப்பங்களை சமர்ப்பிப்பதற்கான கடைசி நாள் 08.10.2022  இணையதளம் மூலம் தேர்வு கட்டணத்தை செலுத்த கடைசி நாள் 09.10.2022 
4. கணினி அடிப்படையிலான இத்தேர்வு தென் மண்டலத்தில் தமிழ்நாட்டில் எட்டு மையங்களிலும், புதுச்சேரியில் ஒரு மையத்திலும் ஆந்திரபிரதேசத்தில் 10 மையங்களிலும், தெலங்கானாவில் மூன்று மையங்களிலும் என மொத்தம் 22 மையங்களில் டிசம்பர் 2022 ல் நடைபெறும்.
5. விண்ணப்பதாரர்களின் நலன் கருதி இந்த செய்திக்குறிப்பு வெளியிடப்படுவதாக பணியாளர் தேர்வாணையத்தின் மண்டல இயக்குனர் திரு கே நாகராஜா தெரிவித்துள்ளார்.
பிரதமர் அலுவலகம்
பிரதமர் அவரது அறிவியல், தொழில்நுட்பம் மற்றும் புதிய கண்டுபிடிப்புக்கான ஆலோசனைக்குழு உறுப்பினர்களுடன் கலந்துரையாடினார்
பிரதமர் திரு நரேந்திர மோடி அவரது அறிவியல், தொழில்நுட்பம் மற்றும் புதிய கண்டுபிடிப்புக்கான ஆலோசனைக்குழு உறுப்பினர்களை இன்று சந்தித்துக் கலந்துரையாடினார். இந்தக் குழு அறிவியல், தொழில்நுட்பம், புதுமைக் கண்டுபிடிப்பு, இவை தொடர்பான பிரதமரின் தொலைநோக்குப் பார்வைக்கான அமலாக்கத்தை கண்காணித்து ஆலோசனை கூறுகிறது.
புதிய கண்டுபிடிப்புகளை அதிகரிப்பதற்கும் அறிவியல் மற்றும் தொழில்நுட்பத்தின் முக்கிய துறைகளில் ஆராய்ச்சிக்கும் மேற்கொள்ளப்படும் பல்வேறு நடவடிக்கைகளைக் குழுவின் உறுப்பினர்கள் பிரதமருக்கு எடுத்துரைத்தனர்.
அறிவியல், தொழில்நுட்பம், புதிய கண்டுபிடிப்புகளின் பயன்கள், சாமானிய மக்களையும் சென்றடைய வேண்டும், என்றும் அவர்களின் அன்றாடப் பிரச்சனைகளுக்குத் தீர்வு காணவேண்டும் இந்திய மக்களின் வாழ்க்கை எளிதாக இருப்பதற்கு வசதி செய்ய வேண்டும் என்றும் பிரதமர் வலியுறுத்தினார். இந்நிலையில், கல்வி நிறுவனங்களுக்கும், ஆராய்ச்சி மற்றும் மேம்பாட்டு சோதனைக் கூடங்களுக்கும், தொழில்துறைக்கும், அரசின் பல்வேறு துறைகளுக்கும் இடையே வலுவான தொடர்புகளை உருவாக்கக் குழு உறுப்பினர்கள் பாடுபடவேண்டும் என்றும் அவர் வலியுறுத்தினார். கல்வி நிறுவனங்களுக்கும், ஆராய்ச்சி நிறுவனங்களுக்கும் இடையே உள்ள தடைகளைத் தகர்ப்பது அவசியம் என்றும் அவர் தெரிவித்தார் .
பள்ளிக் குழந்தைகளிடம் உள்ள அறிவியல் திறனைக் கண்டறிந்து வளர்ப்பதற்கும், அவர்களை மாவட்ட மற்றும் மண்டல நிலையில் உள்ள அடல் டிங்கரிங் சோதனைக் கூடங்களுடன் இணைப்பதற்குப் பொருத்தமான அமைப்புகளையும், நடைமுறைகளையும் உருவாக்க வேண்டும் என்று பிரதமர் கேட்டுக் கொண்டார். இந்நிலையில், விவசாய வருமானத்தை அதிகரித்தல், ரத்தசோகை போன்ற நாள்பட்ட மற்றும் மரபு வழி நோய்களுக்குத் தீர்வு காணுதல், கழிவுப் பொருள் நிர்வாகம், சைபர் பாதுகாப்பு போன்ற ஆராய்ச்சிக்குரிய முன்னுரிமைத் துறைகள் பற்றி பிரதமர் குறிப்பிட்டார்.
பிரதமரின் முதன்மை அறிவியல் ஆலோசகர், பேராசிரியர் கே. விஜயராகவன் , குழுவின் உறுப்பினர்கள், மத்திய அரசின் மூத்த அதிகாரிகள், இந்தக் கூட்டத்தில் கலந்து கொண்டனர்.
வி.கீ./எஸ்.எம்.பி./கீதா
(Visitor Counter : 113
சுகாதாரம் மற்றும் குடும்ப நலத்துறை அமைச்சகம்
26 நாட்களுக்கு பிறகு, தினசரி கொவிட் பாதிப்பு மூன்று லட்சத்துக்கும் கீழ் குறைந்தது
ஊக்கமளிக்கும் முன்னேற்றமாக, நாட்டில் தினசரி கொவிட் பாதிப்பு 26 நாட்களுக்குப்பிறகு, மூன்று லட்சத்துக்கும் கீழ் குறைந்துள்ளது. கடந்த 24 மணி நேரத்தில் 2,81,386 பேருக்கு புதிதாக பாதிப்பு ஏற்பட்டுள்ளது. வாராந்திர பாதிப்பு வீதமும் 18.17 சதவீமாகக் குறைந்துள்ளது.
கடந்த 24 மணி நேரத்தில் 15,73,515 கொவிட் பரிசோதனைகள் மேற்கொள்ளப்பட்டன. இதுவரை மொத்தம் 31,64,23,658 பரிசோதனைகள் செய்யப்பட்டுள்ளன.
நாட்டில் இன்று கொவிட் பாதிப்பிலிருந்து குணமடைந்தவர்களின் எண்ணிக்கை 2,11,74,076- ஆக உள்ளது. தேசிய குணமடையும் விகிதம் 84.81 சதவீதமாக உள்ளது.
கடந்த 24 மணி நேரத்தில் 3,78,741 பேர் குணமடைந்துள்ளனர்.
கடந்த 24 மணி நேரத்தில் குணமடைந்தவர்கள் எண்ணிக்கை, தினசரி கொவிட் பாதிப்பை விட அதிகம். கடந்த ஒரு வாரத்தில் 6வது முறையாகவும், கடந்த 4 நாட்களில் தொடர்ச்சியாக குணமடைந்தவர்கள் எண்ணிக்கை அதிகமாக உள்ளது. புதிதாக குணமடைந்தவர்களில் 71.35 சதவீதம் பேர் 10 மாநிலங்களைச் சேர்ந்தவர்கள்.
மற்றொரு புறம், நாட்டில் கொவிட் சிகிச்சை பெறுபவர்களின் மொத்த எண்ணிக்கை இன்று 35,16,997 ஆக குறைந்துள்ளது. இது மொத்த பாதிப்பில் 14.09 சதவீதம்.
கடந்த 24 மணி நேரத்தில் கொவிட் சிகிச்சை பெறுவர்களின் எண்ணிக்கை 1,01,461ஆகக் குறைந்துள்ளது. நாட்டில் கொவிட் சிகிச்சை பெறுபவர்களில் 75.04 சதவீதம் பேர் 10 மாநிலங்களைச் சேர்ந்தவர்கள்.
நாடு முழுவதும் 3வது கட்ட தடுப்பூசி போடும் பணிகள் நடக்கிறது. இதுவரை போடப்பட்ட மொத்த கொவிட் தடுப்பூசி டோஸ்களின் எண்ணிக்கை இன்று 18.30 கோடியை எட்டியுள்ளது.
இன்று காலை 7 மணி வரை, 26,68,895 அமர்வுகள் மூலம், 18,29,26,460 தடுப்பூசி டோஸ்கள் போடப்பட்டுள்ளன.
கடந்த 24 மணி நேரத்தில், 18 முதல் 44 வயது வரையிலான 4,35,138 பயனாளிகள் முதல் டோஸ் கொவிட் தடுப்பூசி போட்டுள்ளனர். 3வது கட்ட தடுப்பூசி செலுத்தும் பணி தொடங்கியது முதல், நாடு முழுவதும் 33 மாநிலங்கள்/யூனியன் பிரசேதங்களில் 52,64,073 பேர் கொவிட் தடுப்பூசி போட்டுள்ளனர். தமிழகத்தில் 32,645 பேர் கொவிட் தடுப்பூசி போட்டுள்ளனர்.
கடந்த 24 மணி நேரத்தில் ஏற்பட்ட புதிய பாதிப்பில் 75.95 சதவீதம் பேர் 10 மாநிலங்களைச் சேர்ந்தவர்கள்.
மகாராஷ்டிராவில் தினசரி பாதிப்பு அதிகபட்சமாக 34,389 ஆக உள்ளது. அடுத்ததாக தமிழகத்தில் 33,181பேருக்கு பாதிப்பு ஏற்பட்டுள்ளது.
தேசிய உயிரிழப்பு வீதம் தற்போது 1.10 சதவீதமாக உள்ளது. கடந்த 24 மணி நேரத்தில், 4,106 பேர் உயிரிழந்துள்ளனர்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்.
https://pib.gov.in/PressReleasePage.aspx?PRID=1719267
பிரதமர் அலுவலகம்
இயற்கையோடு தொடர்புடைய சத்துவான் பண்டிகையை ஒட்டி பிரதமர் அனைவருக்கும் வாழ்த்து
இயற்கையோடு தொடர்புடைய சத்துவான் பண்டிகையை ஒட்டி, அனைவருக்கும் பிரதமர் திரு. நரேந்திர மோடி வாழ்த்து தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில், “இயற்கையுடன் தொடர்புடைய சத்துவான் பண்டிகையை ஒட்டி, உங்கள் அனைவருக்கும் வாழ்த்துகள். நாட்டின் பல பகுதிகளில் கொண்டாடப்படும் இவ்விழா அனைவரின் வாழ்விலும் புதிய ஆற்றலையும், உற்சாகத்தையும் ஏற்படுத்த வாழ்த்துகிறேன்’’ எனப் பதிவிட்டுள்ளார்.
பிரதமர் அலுவலகம்
பிரதமரின் விளாடிவோஸ்டாக் பயணத்தின் போது பரிமாறிக் கொள்ளப்பட்ட புரிந்துணர்வு ஒப்பந்தங்கள் / ஒப்பந்தங்கள்
- ``நம்பகத்தன்மை மற்றும் பங்கேற்பு நிலையிலான ஒத்துழைப்புகளில் புதிய உச்சங்களை எட்டுவது'' குறித்த கூட்டறிக்கை.
- இந்தியா - ரஷ்யா வர்த்தகம் மற்றும் முதலீடுகளை மேம்படுத்துவதற்கான கூட்டு செயல் திட்டம்
- இந்தியக் குடியரசுக்கும் ரஷ்ய கூட்டமைப்பு அரசுக்கும் இடையிலான ஒப்பந்தம் மற்றும் ரஷ்ய / ராணுவ சாதன உதிரிபாகங்கள் தயாரிப்புக்கு ஒத்துழைப்பு ஒப்பந்தம்.
- ஆடியோ விசுவல் இணை-தயாரிப்பு குறித்து இந்தியக் குடியரசுக்கும் ரஷ்ய கூட்டமைப்பு அரசுக்கும் இடையிலான ஒப்பந்தம்.
- சாலைப் போக்குவரத்து மற்றும் சாலை தொழிலில் இருதரப்பு ஒத்துழைப்பு குறித்து இந்தியக் குடியரசின் சாலைப் போக்குவரத்து மற்றும் நெடுஞ்சாலைத் துறை அமைச்சகத்துக்கும், ரஷ்ய கூட்டமைப்பின் போக்குவரத்து அமைச்சகத்துக்கும் இடையில் புரிந்துணர்வு ஒப்பந்தம்.
- இந்தியக் குடியரசில் சென்னை துறைமுகப் பொறுப்புக் கழகத்திற்கும், விளாடிவோஸ்டாக் துறைமுகத்துக்கும் இடையில் கடல்சார் தகவல் தொடர்பை மேம்படுத்துவது தொடர்பாக இந்தியக் குடியரசின் கப்பல் போக்குவரத்து அமைச்சகத்துக்கும், ரஷ்யக் கூட்டமைப்பின் போக்குவரத்து அமைச்சகத்துக்கும் இடையில் விருப்பத்தை வெளிப்படுத்தும் ஒப்பந்தம்
- சுங்கத் துறை விதிமீறல்களைத் தடுப்பது தொடர்பாக இந்தியக் குடியரசின் நிதி அமைச்சகத்தின் கீழ் உள்ள நேரடி வரிகள் மற்றும் சுங்க வாரியத்துக்கும், . மத்திய சுங்க சேவைகள் துறைக்கும் இடையிலான ஒத்துழைப்பு குறித்த திட்டம்.
- போக்குவரத்துக்கு இயற்கை எரிவாயுவைப் பயன்படுத்துவது தொடர்பாக ரஷ்யக் கூட்டமைப்பு எரிசக்தி அமைச்சகத்துக்கும், இந்தியக் குடியரசின் பெட்ரோலியம் மற்றும் இயற்கை எரிவாயு அமைச்சகத்துக்கும் இடையில் புரிந்துணர்வு ஒப்பந்தம்.
- எண்ணெய் மற்றும் எரிவாயு துறையில் ஒத்துழைப்பை விரிவுபடுத்துவது தொடர்பாக இந்தியக் குடியரசின் பெட்ரோலியம் மற்றும் இயற்கை எரிவாயு அமைச்சகத்துக்கும், ரஷ்யக் கூட்டமைப்பு எரிசக்தி அமைச்சகத்துக்கும் இடையிலான செயலாக்கத் திட்டம்.
- ரஷ்யாவில் தூரக் கிழக்குப் பகுதிகளில் கோக்கிங் நிலக்கரி சுரங்கத் திட்டங்களை செயல்படுத்துவதில் ஒத்துழைப்பு தொடர்பாக இந்திய நிலக்கரி நிறுவனத்துக்கும், தூரக் கிழக்கு முதலீட்டு மற்றும் ஏற்றுமதி முகமைக்கும் இடையில் புரிந்துணர்வு ஒப்பந்தம்.
- முதலீட்டில் கூட்டு முயற்சி தொடர்பாக இந்தியா முதலீடு மற்றும் ரஷ்ய நேரடி முதலீட்டு நிதியம் இடையில் ஒத்துழைப்பு ஒப்பந்தம்.
- இந்திய தொழில் வர்த்தக சபைக்கும் ரோஸ் காங்கிரஸ் அறக்கட்டளைக்கும் இடையில் ஒத்துழைப்பு ஒப்பந்தம்.
- புதிய திட்டங்களை ஊக்குவிப்பதற்கு முக்கியமான முன்முயற்சிகள் எடுப்பது தொடர்பாக, இந்திய தொழில் வர்த்தக சபைக்கும், தன்னாட்சி பெற்ற லாப-நோக்கில்லாத அமைப்பு முகமைக்கும் இடையிலான புரிந்துணர்வு ஒப்பந்தம்.
- எல்.என்.ஜி. வணிகம் மற்றும் எல்.என்.ஜி. விநியோகத் திட்டங்களை கூட்டாக உருவாக்குவது தொடர்பாக நோவாடெக் கூட்டு பங்கு நிறுவனம் மற்றும் பெட்ரோநெட் எல்.என்.ஜி. நிறுவனங்களுக்கு இடையே புரிந்துணர்வு ஒப்பந்தம்.
- ரோஸ்ஜியோலோகியா கூட்டு பங்கு நிறுவனத்துக்கும் எஸ்.ஆர்.ஈ.ஐ. கட்டமைப்பு நிதி லிமிடெட் நிறுவனத்துக்கும் இடையில் ஒத்துழைப்பு குறித்த ஒப்பந்தம்.
•••••••••
(
பிரதமர் அலுவலகம்
திரு.கேசுபாய் பட்டேலின் மறைவையொட்டி பிரதமர் விடுத்த இரங்கல் செய்தியின் மொழியாக்கம்
இன்று, குஜராத் மற்றும் நாட்டின் பெரும் புதல்வர் நம்மை விட்டுச் சென்று விட்டார். நமது அன்புக்குரிய கேசுபாய் பட்டேலின் மறைவுச் செய்தி அறிந்து நான் அதிர்ச்சியும், வேதனையும் அடைந்தேன். கேசுபாய் பட்டேல் எனக்கு தந்தையைப் போன்றவராவார். அவரது மறைவு எனக்கு பேரிழப்பாகும். இந்த வெற்றிடம் எப்போதும் நிரப்ப இயலாததாகும். அவரது அறுபதாண்டு பொது வாழ்க்கையில், தேசியவாதம், நாட்டு நலன் என்ற ஒரே லட்சியத்தை மட்டுமே அவர் கொண்டிருந்தார்.
கேசுபாய் பெரும் ஆளுமைத் திறம் வாய்ந்தவராகத் திகழ்ந்தார். ஒரு புறம், அவர் மிகவும் மென்மையும், பணிவும் கொண்ட நடத்தையுடையவராக இருந்தார். மறுபுறம், முடிவுகளை எடுத்த அவரது உறுதிப்பாடு மிகவும் வலிமையானதாகும். சமுதாயத்துக்காக அவர் தமது வாழ்வை அர்ப்பணித்தார். சமுதாயத்தின் ஒவ்வொரு பிரிவுக்காகவும் அவர் தொண்டாற்றினார். அவரது ஒவ்வொரு முயற்சியும் குஜராத்தின் முன்னேற்றத்துக்காகவே இருந்தது. ஒவ்வொரு குஜராத்தியையும் முன்னேற்றுவதாகவே அவர் எடுத்த முடிவுகள் அமைந்திருந்தன.
மிகவும் எளிமையான விவசாயக் குடும்பத்தைச் சேர்ந்த நமது கேசுபாய், விவசாயிகள் மற்றும் ஏழைகளின் இன்னல்களை நன்கு உணர்ந்திருந்தார். விவசாயிகளின் நலனே அவருக்கு மிகவும் முக்கியமானதாக இருந்தது. ஒரு சட்டமன்ற உறுப்பினராக, நாடாளுமன்ற உறுப்பினராக, அமைச்சராக, முதலமைச்சராக அவர் எடுத்த முடிவுகள் மற்றும் மேற்கொண்ட கொள்கைகள் அனைத்திலும், விவசாயிகளின் நலனுக்கு எப்போதும் முன்னுரிமை கொடுத்து வந்தார். கிராமவாசிகள், ஏழைகள், விவசாயிகள் ஆகியோருக்காக அவர் ஆற்றிய தொண்டுகள் மிகச்சிறந்தவை. தேசிய நலன், பொதுப் பணியில் அர்ப்பணிப்பு என தமது வாழ்க்கை முழுவதும் அவர் மேற்கொண்ட பணிகள் பல தலைமுறைகளையும் ஈர்த்து, ஊக்குவிக்கக்கூடியவை.
குஜராத்தின் ஒவ்வொரு பகுதிக்கும் கேசுபாய் நன்கு தெரிந்தவராக இருந்தார். அவர், ஜனசங்கத்தையும், பிஜேபியையும் குஜராத்தின் ஒவ்வொரு பகுதிக்கும் எடுத்துச் சென்று, ஒவ்வொரு மண்டலத்திலும் அதை வலிமைப்படுத்தினார். நெருக்கடி நிலையின் போது, அவர் எவ்வாறு இருந்தார் என்பது இன்னும் எனக்கு நினைவில் உள்ளது. ஜனநாயகத்தைக் காப்பாற்ற அனைத்து விதமான முயற்சிகளுடன் அவர் போராடினார்.
என்னைப் போன்ற ஏராளமான சாதாரணத் தொண்டர்களுக்கும் கேசுபாய் வழிகாட்டியாகவும், ஆசிரியராகவும் திகழ்ந்தார். நான் பிரமராக ஆன பின்னரும், தொடர்ந்து அவருடன் நெருக்கமான தொடர்பை வைத்திருந்தேன். எப்போதெல்லாம் குஜராத்துக்கு செல்லும் வாய்ப்பு கிடைக்கிறதோ, அப்போதெல்லாம் அவரைச் சந்தித்து ஆசி பெறுவதை வழக்கமாக வைத்திருந்தேன்.
சில வாரங்களுக்கு முன்பு, சோம்நாத் அறக்கட்டளையின் மெய்நிகர் கூட்டத்தின் போது, அவருடன் மிக நீண்ட உரையாடலை நான் மேற்கொண்டேன். அப்போது, அவர் மிகவும் மகிழ்ச்சியாகக் காணப்பட்டார். இந்தக் கொரோனா தொற்று காலத்தில், தொலைபேசி மூலம் பல முறை அவருடன் பேசியுள்ளேன். அவரது உடல்நிலை குறித்து நான் அடிக்கடி விசாரிப்பது வழக்கம். அமைப்பு ரீதியிலும், போராட்ட காலத்திலும், நிர்வாக ரீதியிலும் சுமார் 45 ஆண்டுகளாக அவரை நான் மிக நெருக்கமாக அறிவேன். இன்று அவரைப் பற்றிய பல்வேறு சம்பவங்களும், நிகழ்வுகளும் எனது மனதில் நீங்காத நினைவுகளாய் நிழலாடுகின்றன.
இன்று என்னைப் போலவே ஒவ்வொரு பிஜேபி தொண்டரும் வேதனையில் ஆழ்ந்துள்ளனர். கேசுபாயின் குடும்பத்தினருக்கும், அவரது நலம் விரும்பிகளுக்கும் எனது ஆழ்ந்த இரங்கலைத் தெரிவித்துக் கொள்கிறேன். இந்தத் துயரமான நேரத்தில், அவரது குடும்பத்துடன் விடாமல் தொடர்பில் உள்ளேன்.
கடவுளின் பாதங்களில் கேசுபாய்க்கு ஒரு இடம் கிடைப்பதற்கு நான் பிரார்த்திக்கிறேன். அவரது ஆன்மா அமைதியில் உறங்கட்டும்.
ஓம் சாந்தி!!!
----------------------
(
தகவல் மற்றும் ஒலிபரப்பு அமைச்சகம்
பிரபல யோகா வல்லுனர் தர்மவீர் சிங் மஹிதா எழுதிய யோக சச்சித்ராவின் புதுப்பிக்கப்பட்ட பதிப்பை வெளியீட்டு பிரிவு கொணர்ந்துள்ளது
யோகா ஒரு பண்டைய மனநல மற்றும் ஆன்மிக பயிற்சியாகும். கொரோனா தொற்றால் அவதியுற்று கொண்டிருக்கும் தற்போதைய உலகத்தில், மனதளவிலும் உடலளவிலும் நலமுடன் இருப்பதற்கான சக்தி வாய்ந்த வழிமுறையாக யோகா உருவெடுத்துள்ளது.
பிரபல யோகா வல்லுனர் தர்மவீர் சிங் மஹிதா எழுதிய யோக சச்சித்ரா வெளிவந்த 26 ஆண்டுகளுக்கு பிறகு, அதன் புதுப்பிக்கப்பட்ட மறுபதிப்பை தகவல் மற்றும் ஒலிபரப்பு அமைச்சகத்தின் வெளியீட்டு பிரிவு ஏழாவது சர்வதேச யோகா தினத்தை ஒட்டி அச்சிட்டுள்ளது.
யோகாவின் எட்டு பகுதிகளான யமா, நியமா, ஆசனா, பிரணாயாமா, பிரத்யாஹாரா, தராணா, தியானா மற்றும் சமாதி ஆகியவற்றை இந்த இந்தி புத்தகம் அழகாக படம் பிடித்துள்ளது. யோகாசனங்கள் மீது சிறப்பு கவனம் செலுத்தி, பல்வேறு ஆசனங்களை விரிவாக இது விளக்குகிறது.
வீட்டிலுள்ள பொருட்களான நாற்காலி, மேசை, கம்பளிகள், தலையணைகள், மெத்தை மற்றும் சுவர் போன்றவற்றை பயன்படுத்தி வயதில் மூத்தவர்கள், புதிதாக யோகா பயில்பவர்கள், உடலை வளைக்க முடியாதவர்கள் உள்ளிட்டோர் யோகா செய்து பயன் பெறுவது குறித்த புதுமையான செயல்முறைகளை மஹிதாவின் புத்தகம் விளக்குவது இதன் சிறப்பம்சமாகும்.
ஒட்டுமொத்த ஆரோக்கியத்திற்கான நோய் தடுப்பு மற்றும் குணப்படுத்தும் உபகரணமாக யோகாவை பயன்படுத்துவது எப்படி என்பது குறித்து பல்வேறு ஆசனங்கள் மூலம் ஆசிரியர் விளக்குகிறார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1729116
----
(Visitor Counter : 199